**UPUTE**

**ZA PROVEDBU NATJECANJA I SMOTRI UČENICA I UČENIKA OSNOVNIH I SREDNJIH ŠKOLA REPUBLIKE HRVATSKE**

**U 2016. GODINI**

1. **OPĆE UPUTE**

1.1. Natjecanje je pravilima određen postupak iskazivanja sposobnosti, vještina i znanja učenika/ca pisanim ili usmenim oblicima, pojedinačno ili u skupini. Nakon provedbe natjecanja sastavit će se ljestvica poretka na temelju rezultata. Natjecanja, u pravilu, imaju nekoliko razina: školsku, županijsku i državnu. U Gradu Zagrebu u vrijeme održavanja županijskog natjecanja održava se natjecanje na razini Grada Zagreba. Svakom državnom natjecanju prethode dvije razine.

1.2. Smotre su predstavljanja postignuća u vještinama i umijećima učenika/ca. Smotre, u pravilu, imaju nekoliko razina: školsku, županijsku i državnu.

1.3. Na natjecanjima i smotrama sudjeluju učenici/e koji/e se kao pojedinci ili članovi određene skupine ističu znanjem, vještinama ili sposobnostima u skladu s programom/ pravilima pojedinog natjecanja ili smotre. Natjecati se mogu redoviti učenici/e osnovnih i srednjih škola Republike Hrvatske u skladu s načelom slobode izbora svakog učenika/ce. Pod istim uvjetima na natjecanjima mogu sudjelovati i učenici/ce s posebnim potrebama, kojima će organizator natjecanja osigurati primjerene tehničke uvjete za sudjelovanje.

1.4. Jednog ili više učenika/ca na natjecanju ili smotri u pravilu prati mentor/ica (učitelj/ica, nastavnik/ica ili stručni/a voditelj/ica) koji/a ga je pripremao/la za natjecanje ili smotru.

1.5. Svrha natjecanja i smotri:

* predstavljanje rezultata rada, znanja, vještina, sposobnosti i kompetencija učenika/ca i njihovih mentora/ica na određenom području
* poticanje i motiviranje na sudjelovanje te međusobno natjecanje učenika/ca i natjecanje učenika/ca sa samim sobom.

1.6. Natjecanja i smotre organiziraju jedan ili više organizatora. Ovisno o razini, organizatori natjecanja ili smotre su škola domaćin, županija odnosno Grad Zagreb i odgovarajuća strukovna udruga. Natjecanje i smotra mogu imati jednog ili više suorganizatora.

1.7. Organizator natjecanja i smotri na državnoj razini su Ministarstvo znanosti, obrazovanja i sporta, Agencija za odgoj i obrazovanje, strukovna udruga, županija i škola domaćin. Državno natjecanje i državna smotra mogu imati jednog ili više suorganizatora.

1.8. Natjecanja i smotre provode: školska, županijska povjerenstva, povjerenstva Grada Zagreba i državna povjerenstva.

Upravni odjeli u županijama dužni su obavijestiti osnovne i srednje škole u svojim županijama koje su osobe zadužene za provedbu natjecanja i smotri. Škole koje se žele natjecati na školskoj razini dužne su se prijaviti njihovu Upravnom odjelu u županiji. Upravni odjeli u županijama prosljeđuju ispitne materijale samo školama koje su se prijavile za određeno natjecanje na školskoj razini.

1.9. Provođenje natjecanja i smotri učenika/ca osnovnih i srednjih škola Republike Hrvatske koordinira Agencija za odgoj i obrazovanje u suradnji sa strukovnim društvima i udrugama. Agencija za odgoj i obrazovanje odlučuje o kategorijama natjecanja i smotri uz prethodnu suglasnost Ministarstva znanosti, obrazovanja i sporta.

1.10. Sudjelovanje na svim razinama natjecanja i smotri mora proizlaziti iz redovitoga školskog programa i izvannastavnog rada koji se provodi tijekom školske godine i sastavni je dio godišnjega plana i programa rada škole, kojim se na početku školske godine utvrđuje: broj skupina, vrste, vrijeme i mentori.

1.10.1. Na natjecanjima u pravilu sudjeluju učenici 7. i 8. razreda osnovne škole i učenici srednjih škola.

1.11. Na natjecanju ili smotri mogu se izložiti i predstaviti istraživački radovi učenika proizišli iz pokusa i istraživanja koje prihvati državno povjerenstvo pod uvjetom da prethodno nisu prijavljeni ili prikazani na državnim smotrama i natjecanjima iz drugih područja.

1.12. O broju učenika/ca i mentora/ica – sudionika/ica na državnoj razini natjecanja i smotri odlučuje Ministarstvo znanosti, obrazovanja i sporta na prijedlog Agencije za odgoj i obrazovanje.

1.13. Vremenik natjecanja i smotri na svim razinama za svaku školsku godinu donosi Agencija za odgoj i obrazovanje na temelju prethodne suglasnosti Ministarstva znanosti, obrazovanja i sporta.

* 1. Natjecanja i smotre na svim razinama organiziraju se u školama koje imaju uvjete za

provedbu natjecanja ili smotre u pojedinom području.

* 1. Ravnatelj škole imenuje mentora koji ima stručna znanja za pripremu učenika. Mentor

učeniku natjecatelju može biti isključivo odgojno-obrazovni radnik (učitelj, nastavnik ili stručni suradnik) zaposlen u školskoj ustanovi (osnovnoj školi, srednjoj školi ili učeničkom domu).

* 1. Agencija za odgoj i obrazovanje vlasnik je autorskih prava za testove i zadatke svih

natjecanja i smotri i ima isključiva pravo upotrebe i objavljivanja.

1. **UPUTE ŠKOLAMA, UČENICIMA/AMA I MENTORIMA/CAMA**

2.1. Škola će u pripremi i provedbi natjecanja i smotri:

* omogućiti učenicima/ama slobodan izbor raznovrsnih i kvalitetnih sadržaja na početku svake školske godine
* izraditi ili odobriti programe izvannastavnoga rada ili dodatne programe kojima se potiču i razvijaju stvaralačke mogućnosti svakog/e učenika/ce
* upoznati sve učenike/ce i njihove roditelje s programima rada škole, provedbom pojedinih natjecanja ili smotri te svakom učeniku/ci omogućiti slobodan izbor na kojem će natjecanju/natjecanjima ili smotri/smotrama sudjelovati
* osigurati materijalne, tehničke i ostale potrebne uvjete za primjerenu razinu određenoga programa
* sve oblike izvannastavnoga rada prikladno uklopiti u organizaciju radnog dana i tjedna da se ne bi ometalo ostvarivanje redovitih programa
* kontinuirano senzibilizirati okruženje za rezultate rada škole i svakoga pojedinog učenika/ce i učitelja/ice ili nastavnika/ce
* surađivati sa stručnim udrugama čiji su članovi odgojno-obrazovni radnici te stručnjaci iz pojedinih područja i specijalnosti, a za koje Ministarstvo znanosti, obrazovanja i sporta procjenjuje da pridonose kvalitetnom i stručnom ostvarivanju programa izvannastavnih aktivnosti, tj. natjecanja i smotri.

2.2. Sudjelovanje učenika/ca i njihovih mentora/ica na određenim razinama natjecanja ili smotri škola će prijaviti povjerenstvu određene razine natjecanja ili smotre na propisanoj prijavnici. Prijavnica mora biti poslana nadležnom povjerenstvu najkasnije do dana utvrđenog pravilima odnosno programom pojedinog natjecanja ili smotre (poštom, elektroničkom poštom ili telefaksom). Nepotpune i nečitko ispisane prijave povjerenstvo neće prihvatiti.

2.3. Škole domaćini u suradnji s drugim organizatorima i nadležnim povjerenstvom obvezatno obavještavaju sredstva javnoga priopćivanja o natjecanjima i smotrama koje organiziraju u svojoj sredini.

2.4. Na državnu razinu natjecanja i smotri pozivaju se učenici/ce koje potvrdi državno povjerenstvo prema rezultatima postignutim na županijskoj razini u cijeloj zemlji.

Napomena: Svi pozvani učenici na državnu razinu natjecanja moraju znati svoj OIB, jer je potreban za unos u E-maticu, bazu natjecanja i smotri AZOO-a i vrednovanje osvojenih mjesta.

Učenici su dužni u prijavnici i na odgovarajućim obrascima upisati svoj OIB. U suprotnom neće moći pristupiti natjecanju/ smotri.

2.5. Učenici/ce i mentori/ice dužni su poštovati ove upute, pravila za pojedina natjecanja i smotre te programe povjerenstava i škola domaćina.

2.6. Tijekom županijskih i državnih natjecanja i smotri nadležno povjerenstvo treba organizirati okrugle stolove i tematska predavanja te omogućiti održavanje stručnih razgovora i objašnjavanje mogućih nejasnoća u pravilima natjecanja ili smotre.

1. **OPĆE UPUTE ZA PROVOĐENJE NATJECANJA U ZNANJU**

3.1. Kriteriji za prosudbu uspješnosti natjecatelja moraju biti precizni i jasni, a instrumenti za procjenu razrađeni tako da omogućuju usporedivost rezultata i minimaliziraju subjektivnost ispitivača. Kriterije za prosudbu donosi državno povjerenstvo za pojedino natjecanje.

3.2. Pisane zadatke za školsku, županijsku i državnu razinu natjecanja sastavlja državno povjerenstvo odnosno pojedini članovi državnog povjerenstva.

3.3. Državno povjerenstvo mora na vrijeme dostaviti primjerke pisanih zadataka s rješenjima, tj. neposredno prije natjecanja, u vremenu koje treba biti dostatno za potpunu pripremu natjecanja. Državno povjerenstvo šalje testove za sva natjecanja na školskoj i županijskoj razini zaduženima za distribuciju – školi domaćinu, odnosno, Upravnom odjelu u županiji dva radna dana prije natjecanja (u petak ako je natjecanje u ponedjeljak).

3.4. Svi rokovi dostavljanja moraju biti objavljeni u pravilima svakoga pojedinog natjecanja.

3.5. Pisani i usmeni učenički odgovori vrednuju se bodovima.

3.6. Pisani zadaci za provedbu natjecanja moraju se sastojati od naslovnice i zadataka.

3.6.1. Naslovnica: Izgled naslovnice nalazi se u prilogu uputa svakog pojedinog

natjecanja/smotre.

3.6.2. Zadaci

3.6.2.1. Pitanja moraju biti jednoznačna, razumljiva, napisana hrvatskim standardnim

jezikom poštujući načela hrvatskoga pravopisa, odnosno na jeziku i pismu

nacionalne manjine učenika/ce koji/a sudjeluje, osim za natjecanja iz stranih jezika

koja su pisana na jeziku natjecanja.

Pisani zadaci se rješavaju isključivo na jeziku i pismu na kojem su sastavljeni.

3.6.2.2. Zadaci moraju biti primjereni razvojnoj dobi učenika/ca te usklađeni s važećim nastavnim planom i programom. Pisani zadatci za školsku, županijsku i državnu razinu,

koje sastavljaju državna povjerenstva odnosno pojedini članovi državnoga povjerenstva, ne

smiju sadržavati sadržaje koji do određene razine (školske, županijske ili državne) nisu

obrađeni.

|  |  |
| --- | --- |
| 5 |  |

3.6.2.3. Uz svako pitanje mora biti upisan maksimalan broj bodova te ucrtano mjesto za upis

ostvarenih bodova.

3.6.2.4. Uz svako pitanje mora biti ostavljeno dovoljno mjesta za upisivanje odgovora koji ne smiju

sadržavati naknadne ispravke tintom ili korektorom.

Ispravljani odgovori se ne vrednuju. Zadaci se moraju rješavati kemijskom olovkom

ili nalivperom s plavom tintom. Nije dopuštena uporaba obične olovke i crvene tinte.

Za vrijeme pisanja ispita znanja ne smije se koristiti ništa osim navedenog pribora za

pisanje. Ova odredba podrazumijeva da natjecatelji ne smiju kod sebe (na sebi,ispod,

u svojoj odjeći i slično) imati predmete koji na bilo koji način mogu dovesti u

sumnju pravilno provođenje natjecanja.

3.6.2.5. Član povjerenstva koji pregledava zadatke znakom √ označava da je odgovor

ispravan, crvenom tintom ispisuje broj ostvarenih bodova uz odgovore i

inicijalima u desnim donjim dijelovima stranica potpisuje da su sve stranice

pregledane.

3.6.2.6. Ako se pri upisivanju broja bodova ili pri konačnom zbroju bodova pogriješi, pogrešku treba precrtati dvjema kosim crtama te dopisati ispravak s potpisom prezimena svih članova povjerenstva (3 člana).

3.6.2.7. Nakon pregleda svih zadataka sastavljaju se privremene ljestvice poretka pod

zaporkama, za svaku kategoriju posebno, koje se obznanjuju na oglasnoj ploči.

3.6.2.8. Na ljestvicama poretka obavezno je unijeti OIB učenika, u suprotnom će se iste

smatrati nepotpunima.

3.6.2.9. Natjecateljima/cama i njihovim mentorima/cama dopušten je uvid u zadatke u

nazočnosti člana povjerenstva. Ako učenik/ca smatra da njegovi/njezini zadaci nisu

korektno vrednovani, može podnijeti žalbu u pisanom obliku povjerenstvu u roku

od 30 minuta od objave privremene ljestvice poretka.

3.6.2.10. Povjerenstvo je dužno odmah riješiti sve žalbe, odnosno napisati odgovore na žalbe

i dati ih učenicima/ama.

3.6.2.11. Nakon rješavanja svih žalbi objavljuje se ljestvica konačnoga poretka nakon čije

objave žalbe više nisu moguće.

3.6.2.12. U slučaju da učenikov/čin odgovor traži provjeru u literaturi koja je povjerenstvu

nedostupna, predsjednik povjerenstva dužan je obrazložiti usmeno i u pisanom

obliku sudionicima da je moguća promjena poretka nakon uvida u stručnu literaturu

najkasnije 48 sati nakon završetka natjecanja.

3.6.2.13. Županijska povjerenstva dostavljaju državnim povjerenstvima ljestvicu konačnog

poretka svih učenika koji su sudjelovali na županijskim natjecanjima.

Za sva natjecanja u kojima učenici pišu ispite znanja o broju učenika pozvanih na

državno natjecanje odlučuje državno povjerenstvo uz prethodnu suglasnost Agencije

za odgoj i obrazovanje. Ako više učenika ima isti broj bodova, u okviru dopuštenog

broja učenika pozvanih na državno natjecanje, bit će pozvani svi učenici.

Natjecanja koja imaju privremene ljestvice poretka dobivaju konačne ljestvice

poretka tek kad ih potvrdi državno povjerenstvo.

3.6.2.14. Državno povjerenstvo zadržava pravo revizije ljestvice konačnoga poretka u slučaju

uočenih nepravilnosti. U slučaju revizije ljestvice konačnoga poretka državno je

povjerenstvo dužno u primjerenom roku objaviti revidiranu ljestvicu konačnoga

poretka.

3.6.2.15. Konačni poredak obvezatno se objavljuje u glasilu natjecanja – biltenu koji je u

elektroničkom obliku.

3.7. Nakon natjecanja povjerenstva moraju do kraja školske godine u kojoj je natjecanje provedeno čuvati riješene zadatke svih učenika/ca koji su u natjecanju sudjelovali/e.

3.8. Ako više učenika ima isti broj bodova, zauzimaju isto mjesto, što znači da prvo, drugo,

treće ili bilo koje drugo mjesto na ljestvici poretka može osvojiti više učenika s istim

brojem bodova. Više učenika s istim brojem bodova i jednim osvojenim mjestom ne

ukida iduće mjesto na ljestvici (npr. bez obzira na dva učenika s istim brojem bodova

na prvom mjestu, ostaje drugo mjesto). Isto vrijedi i za ekipna natjecanja.

**4. OPĆE UPUTE ZA PREDSTAVLJANJE ISTRAŽIVAČKIH RADOVA**

* 1. Izradu istraživačkog rada mogu prijaviti učenici/ce osnovnih škola i učenici/ce

srednjih škola koje djeluju prema redovitom programu. Prijave se podnose državnom

povjerenstvu do roka i na način utvrđen vremenikom odnosno pravilima pojedinog

natjecanja ili smotre.

* 1. U izradi jednoga istraživačkog rada na svim natjecanjima mogu sudjelovati najviše

dva učenika.

* 1. Na ljestvici konačnog poretka za istraživačke radove ne mogu dva različita

istraživačka rada osvojiti isto mjesto.

**5. OPĆE UPUTE ZA SMOTRE**

5.1. Na državnim smotrama nema ljestvice poretka.

5.2. Ako zbog posebne naravi određenih kategorija smotri nije moguće provesti selekciju na školskoj razini, odabir sudionika/ca smotre provodi se na prvoj višoj razini ili je provodi državno povjerenstvo.

5.3. Kriteriji za prosudbu koja prethodi državnoj razini moraju biti precizni i jasni. Kriterije za prosudbu donosi državno povjerenstvo za pojedinu smotru.

**6. POSEBNE UPUTE ZA NATJECANJA I SMOTRE U UMJETNIČKOM,**

**ZDRAVSTVENOM I EKOLOŠKOM PODRUČJU TE U POSEBNIM**

**PROGRAMIMA**

6.1. Natjecati se mogu redoviti učenici/ce osnovnih škola, gimnazija, umjetničkih škola i ostalih srednjih škola koje imaju odgovarajuće programe.

6.2. Natjecanja imaju nekoliko razina: školsku, županijsku i državnu.

6.3. Ako je manji broj škola u sklopu jedne županije, treba organizirati međužupanijsko natjecanje. Ako je ukupan broj škola s istim programom u Republici Hrvatskoj koje se natječu manji od 20, državnome natjecanju može prethoditi samo školsko natjecanje.

**7. POSEBNE UPUTE ZA PROVEDBU NATJECANJA ŠPORTSKIH KLUBOVA OSNOVNIH I SREDNJIH ŠKOLA REPUBLIKE HRVATSKE**

7.1. Športska natjecanja školskih športskih klubova, odnosno društava provodi Hrvatski školski športski savez (u daljnjem tekstu: HŠŠS) u suradnji s nacionalnim športskim savezima.

7.2. Odluke HŠŠS-a imaju obvezujući karakter i primjenjuju se na svim razinama natjecanja.

7.3. Opće odredbe, pravila natjecanja i sustav natjecanja određeni su Propisnikom državnog prvenstva školskih športskih klubova osnovnih i srednjih škola. U Posebnom dijelu Propisnika određuju se pravila natjecanja za svaku sportsku aktivnost ili disciplinu te se propisuju specifičnosti koje reguliraju: broj sudionika jedne momčadi, sustav natjecanja, trajanje utakmice, izmjene igrača, određivanje pobjednika i dr.

7.4. Pravo nastupa na sportskim natjecanjima školskih sportskih klubova, odnosno društava imaju redovni učenici/ce škole, a pripadnost školi utvrđuje se preko obrasca za prijavu koju potpisom ovjerava ravnatelj/ica škole. Voditelj/ica natjecateljskog povjerenstva (kojeg/u imenuje ravnatelj/ica) ima pravo provjere identiteta učenika/ce preko učeničkih knjižica (za učenike/ce osnovne škole) ili osobnih iskaznica i putovnica(za učenike/ce srednje škole).

7.5. Za svako natjecanje (županijsko, međužupanijsko) domaćin natjecanja (škola i Savez školskih športskih klubova grada ili županije) određuje natjecateljsko povjerenstvo koje rukovodi natjecanjem. U pravilu ravnatelj škole domaćina izdaje pisani dokument kojim imenuje članove natjecateljskog povjerenstva*.*

7.6. HŠŠS predlaže članove organizacijskog odbora finalnih sportskih natjecanja, koje odlukom potvrđuje i imenuje ministar znanosti, obrazovanja i sporta*.* Odlukom ministra propisuju se zadaće, obveze i ovlasti organizacijskog odbora*.*

7.7. HŠŠS osigurava pehare, medalje, priznanja i zahvalnice za sudjelovanje na poluzavršnim i završnim natjecanjima i to:

* pehare za prva tri mjesta u svakoj disciplini i konkurenciji
* medalje za sve učenike/ce koji/e su osvojili/e jedno od prva tri mjesta u nekoj disciplini
* zahvalnice svim školama i drugim organizacijama koje su bile domaćini nekog od sportskih natjecanja.

7.8. Organizacijski odbor nakon završetka natjecanja izdaje bilten u elektroničkom obliku s rezultatima svih natjecanja te je obvezan izvijestiti HŠŠS i njegove članice. Rezultati se objavljuju i na internetskim stranicama Ministarstva znanosti, obrazovanja i sporta.

**8. POSEBNE UPUTE ZA PROVEDBU ŠPORTSKIH NATJECANJA**

**UČENIKA/ICA S TEŠKOĆAMA U RAZVOJU**

8.1. Ministarstvo znanosti, obrazovanja i sporta imenuje državno povjerenstvo za sportska natjecanja učenika/ca s teškoćama u razvoju. Državno povjerenstvo donosi Propisnik održavanja natjecanja s pravilima za pojedinu posebnost i sportsku aktivnost.

**9. ŠKOLSKA I ŽUPANIJSKA POVJERENSTVA I POVJERENSTVA GRADA ZAGREBA**

9.1. Školska povjerenstva imenuje ravnatelj škole. Županijska povjerenstva i povjerenstva Grada Zagreba imenuje upravno tijelo županije odnosno Grada Zagreba nadležno za poslove obrazovanja.

9.2. Sva povjerenstva imenuju se na određeno vrijeme, ali ne dulje od godine dana.

9.3. Za svaku razinu natjecanja i smotri članovi povjerenstva moraju biti uzorni i stručni ljudi, koji se moraju pridržavati ovih uputa te pravila pojedinih natjecanja ili smotri i koji ni na koji način ne smiju biti u sukobu interesa.

9.4. Učitelj/ica ili nastavnik/ica koji/a je član povjerenstva, a izrađuje zadatke za natjecanje ne smije biti mentor/ica učenika/ca u kategoriji ili području za koje izrađuje zadatke, bez obzira na razinu natjecanja. Kategorije ili područja propisuju se pravilima pojedinog natjecanja.

9.5. Učitelj/ica ili nastavnik/ica ne može biti član prosudbenog povjerenstva natjecanja ili smotre u kategoriji u kojoj sudjeluje kao mentor/ica učenika/ce ili skupine.

9.6. Popis članova županijskih povjerenstava za natjecanja i smotre mora se dostaviti na propisanom obrascu Agenciji za odgoj i obrazovanje (na adresu elektroničke pošte: [natjecanjaismotre@azoo.hr](mailto:natjecanjaismotre@azoo.hr)), Donje Svetice 38, Zagreb, s naznakom ZA NATJECANJA I SMOTRE do **4. prosinca 2015.** Do istoga datuma svakom tajniku/ici državnoga povjerenstva treba dostaviti iste podatke za natjecanje kojega je tajnik. Navedene podatke potrebno je dostaviti i odgovarajućoj strukovnoj udruzi, koja sudjeluje u organiziranju natjecanja ili smotre sukladno posebnim pravilima za svako natjecanje ili smotru.

9.7. Uz članove povjerenstva mora biti naznačena osoba (ime i prezime, adresa, telefon i

adresa elektroničke pošte) kojoj će državna povjerenstva dostaviti potrebne materijale

i zadatke za provedbu određenog natjecanja ili smotre i koja će biti odgovorna za

tajnost zadataka do početka natjecanja.

9.8. Svako povjerenstvo mora dostaviti izvješće te sve potrebne podatke povjerenstvu više razine natjecanja ili smotre u roku koji je naznačen u pravilima svakoga pojedinog natjecanja i smotre.

**10. DRŽAVNO POVJERENSTVO**

10.1. Državno povjerenstvo za provedbu državnog natjecanja ili državne smotre imenuje ravnateljica Agencije za odgoj i obrazovanje. Suglasnost za sastav državnog povjerenstva prethodno daje Ministarstvo znanosti, obrazovanja i sporta.

10.2. Državno povjerenstvo imenuje se svake godine.

10.3. Od ukupnog broja članova državnoga povjerenstva za provedbu određenoga natjecanja u znanju najmanje polovica moraju biti iz redova učitelja ili nastavnika osnovnih odnosno srednjih škola Republike Hrvatske.

10.4. Učitelj/ica ili nastavnik/ca koji/a je član državnog povjerenstva, a izrađuje zadatke za natjecanje ne smije biti mentor/ica učenika/ce u kategoriji za koju izrađuje zadatke, bez obzira na razinu natjecanja.

10.5. Učitelj/ica ili nastavnik/ca ne može biti član državnog povjerenstva natjecanja ili smotre u kategoriji ili području u kojem sudjeluje kao mentor/ica učenika/ce ili skupine. Kategorije ili područja propisuju se pravilima pojedinog natjecanja.

10.6. U državna povjerenstva za provedbu smotra imenuju se i istaknuti stručnjaci/kinje iz pojedinih područja.

10.7. Članovi povjerenstva moraju biti stručne i odgovorne osobe, koje ni na koji način ne smiju biti u sukobu interesa te koje će aktivno i savjesno sudjelovati u radu državnog povjerenstva pridržavajući se svih zadanih rokova.

10.8. Članstvo u državnom povjerenstvu može prestati odlukom ravnateljice Agencije za odgoj i obrazovanje.

10.9. Svim članovima državnog povjerenstva dodjeljuje se zahvalnica nakon završetka državnoga natjecanja ili smotre te naknada za obavljeni rad.

10.10. Članovi državnoga povjerenstva obavljaju sljedeće poslove:

1. Izrađuju prijedlog programa/pravila natjecanja ili smotre.
2. Sastavljaju pisane zadatke/testove za sve razine natjecanja.
3. Recenziraju pisane zadatke/testove za sve razine natjecanja.
4. Ispravljaju pisane zadatke/testove na državnoj razini natjecanja.
5. Provode natjecanja ili smotre u skladu s programom i pravilima objavljenim u Katalogu natjecanja i smotri Agencije za odgoj i obrazovanje.
6. Utvrđuju mjerila za vrednovanje.
7. Obavljaju stručno-tehničke poslova u vezi s natjecanjem/smotrom.
8. Pripremaju i organiziraju natjecanja i smotre na državnoj razini.
9. Pripremaju za tisak materijale vezane uz natjecanja ili smotre.
10. Osiguravaju tajnost zadataka.
11. Analiziraju sve dijelove natjecanja ili smotre na temelju kojih donose zaključke

i preporuke koje prosljeđuju ravnateljici Agencije za odgoj i obrazovanje.

1. Izrađuju izvješća o provedenom natjecanju ili smotri koje u zadanom roku

dostavljaju ravnateljici Agencije za odgoj i obrazovanje.

1. Predlažu školu domaćina državnoga natjecanja ili smotre, pružaju joj stručnu i organizacijsku pomoć te joj pravovremeno šalju sve potrebne materijale.
2. Odabiru učenike/ce za međunarodna natjecanja (olimpijade) određenoga

područja.

13. Ostale poslove koji proizlaze iz specifičnosti natjecanja ili smotre, a

obuhvaćeni su odlukom o imenovanju pojedinoga povjerenstva.

10.11. Predsjednika/cu državnog povjerenstva predlažu i odabiru članovi u pravilu javnim glasovanjem. Iznimno predsjednik državnog povjerenstva može biti izabran i tajnim glasovanjem, ako se za to izjasnila većina članova državnog povjerenstva.

10.12. Tajnika/cu državnog povjerenstva imenuje ravnateljica Agencije za odgoj i obrazovanje koji po potrebi, uz predsjednika državnog povjerenstva, saziva i vodi sastanke.

10.13. Predsjednik/ca i/ ili tajnik/ca državnog povjerenstva vodi sastanke te prati i odgovara za rad povjerenstva.

10.14. Tajnik/ca državnog povjerenstva obvezan je ravnateljici Agencije za odgoj i obrazovanje dostaviti izvješće o provedenom natjecanju ili smotri, koje mora sadržavati i financijsko izvješće, i to najkasnije 45 dana od dana održavanja natjecanja ili smotre, nakon što cjelokupno izvješće odobri državno povjerenstvo određenog natjecanja ili smotre.

* 1. Tajnik/ca državnog povjerenstva dužan je do kraja školske godine u kojoj je natjecanje

provedeno čuvati sve primjerke zadataka svih učenika/ca koji/e su sudjelovali/e na

državnome natjecanju.

* 1. Tajnik odobrava i potvrđuje financijsku provedbu natjecanja/smotre sukladno uputama

ravnateljice i važećim propisima te je dužan svojim potpisom ovjeriti sve račune u vezi s organizacijom i provedbom pojedinog natjecanja/smotre.

* 1. Predsjednik/ca i tajnik/ca državnog povjerenstva pojedinog natjecanja/smotre ne može

biti mentor/ca učeniku/ci na tom natjecanju.

**11. DRŽAVNI PRVACI NA NATJECANJIMA**

11.1. Državni prvak je učenik/ca koji je u određenoj kategoriji natjecanja osvojio najveći

broj bodova.

11.2. Državnim prvacima smatraju se svi učenici koji su u istoj kategoriji osvojili najveći

(isti) broj bodova.

**12. PRIZNANJA, POHVALNICE I ZAHVALNICE**

12.1. Učenici/ce koji/e na natjecanjima osvoje prva tri mjesta dobivaju priznanja, ostali sudionici natjecanja dobivaju pohvalnice, sudionici smotri dobivaju pohvalnice, a mentori/ce i organizatori zahvalnice.

12.2. Na priznanja se upisuje ime i prezime učenika, škola i mjesto, osvojeno mjesto na natjecanju i područje.

12.3. Priznanja, pohvalnice i zahvalnice na:

* državnim natjecanjima i smotrama potpisuje ovlaštena osoba Ministarstva znanosti, obrazovanja i sporta i Agencije za odgoj i obrazovanje, druga osoba u ime udruge ili društva i/ili predsjednik državnog povjerenstva
* na županijskim natjecanjima i smotrama potpisuje župan, odnosno u Gradu Zagrebu gradonačelnik Grada Zagreba i predsjednik županijskoga povjerenstva odnosno povjerenstva Grada Zagreba.

12.4. Za točnu distribuciju priznanja, zahvalnica i pohvalnica koje se dodjeljuju na državnim natjecanjima i smotrama ovlašten je i odgovoran/na tajnik/ca državnog povjerenstva.

**13. FINANCIRANJE**

13.1. U cilju rasterećenja škola troškova sudjelovanja njihovih učenika i mentora na državnoj razini natjecanja Agencija snosi troškove smještaja i prehrane učenika/ca, mentora/ca i članova državnih povjerenstava na državnim natjecanjima i smotrama. Agencija za odgoj i obrazovanje ne snosi troškove smještaja i prehrane za eventualne goste koje državno povjerenstvo poziva na državno natjecanje ili smotru iz zemlje ili inozemstva, kao ni za sudionike natjecanja i smotri (učenike/ce i mentore/ce) koji na njima sudjeluju bez poziva državnog povjerenstva.

13.2. Za organizaciju prijevoza sudionicima natjecanja i smotri, kojima sukladno prethodnoj točki ovih Uputa troškove snosi Agencija za odgoj i obrazovanje, vrijede sljedeća pravila:

* Agencija u pravilu za sva natjecanja i smotre organizira autobusni skupni prijevoz za sudionike natjecanja i smotri.
* Ako je skupni prijevoz organiziran, sudionici natjecanja i smotri dužni su ga koristiti.
* U svrhu organizacije skupnog prijevoza sudionika natjecanja i smotri tajnik državnog povjerenstva dužan je napraviti plan prijevoza koji sadrži mjesto polaska, sve usputne postaje (stajališta), mjesto dolaska, broj korisnika organiziranoga skupnog prijevoza i broj potrebnih autobusa s planiranim rutama vodeći pritom računa o racionalnosti troškova i usklađivanju prijevoza sudionika iz različitih županija. Troškovi smještaja vozača, ukoliko padaju na teret naručitelja, moraju biti uključeni u jedinstvenu cijenu ponude prijevoza.
* Uz račun za obavljenu uslugu skupnog prijevoza izvršitelj prijevoza obvezan je dostaviti popis svih putnika po autobusu sa sljedećim podacima: ime i prezime, OIB i adresa prebivališta.
* U opravdanim slučajevima, kada nije moguće koristiti organizirani prijevoz, škola može za prijevoz svojih sudionika (učenika i mentora) na državno natjecanje/smotru koristiti individualni prijevoz sudionika sredstvima javnog prijevoza odnosno vlakom ili autobusom, uz prethodnu pisanu suglasnost tajnika državnog natjecanja.
* U slučaju korištenja individualnog prijevoza sudionika vlakom ili autobusom škola dostavlja Agenciji zahtjev za sufinanciranje putnih troškova, uz prilog preslike kupljenih voznih karata.
* Za mentore/ce koji su sudjelovali na državnom natjecanju/smotri škole dostavljaju zahtjev za sufinanciranje dnevnica na obrascu koji je objavljen na internetskoj stranici Agencije. Navedene troškove Agencija sufinancira sukladno Pravilniku o naknadama putnih i drugih troškova na službenom putovanju (koji je objavljen na internetskim stranicama AZOO-a: [www.azoo.hr](http://www.azoo.hr)) i Temeljnom kolektivnom ugovoru za službenike i namještenika u javnim službama. Sukladno navedenom, Agencija sufinancira školama troškove dnevnica za mentore koji su sudjelovali na državnoj razini natjecanja/ smotre do iznosa od 30% dnevnice ukoliko su osigurani smještaj i prehrana, neovisno o obračunu dnevnice od strane škole kao poslodavca mentora.
* Troškovi prijevoza vlastitim automobilom ili automobilom u vlasništvu škole, mogu se priznati samo u iznimnim okolnostima, uz prethodnu pisanu suglasnost ravnateljice Agencije za odgoj i obrazovanje, i za učenike/ce s posebnim potrebama.

13.3. Naknade i putne troškove članovima državnih povjerenstava podmiruje Agencija za odgoj i obrazovanje.

13.4. Troškove organizacije državnog natjecanja ili smotre ovjeravaju tajnici državnog povjerenstva.

13.5. Suorganizator državnog natjecanja ili smotre (škola domaćin, strukovna udruga i sl.) dužan je Agenciji za odgoj i obrazovanje odnosno tajniku natjecanja/smotre u roku od 30 dana od završetka natjecanja ili smotre dostaviti konačno financijsko izvješće o održanom natjecanju ili smotri sa svim financijskim pokazateljima i prilozima o utrošku sredstava.

**14. NATJECANJA I SMOTRE POD POKROVITELJSTVOM AGENCIJE ZA ODGOJ I OBRAZOVANJE**

14.1. Natjecanja i smotre koje u cijelosti provode i organiziraju odgovarajuće strukovne udruge pod pokroviteljstvom Agencije za odgoj i obrazovanje predstavljaju posebnu kategoriju natjecanja i smotri.

14.2. Opće odredbe, pravila i sustav natjecanja i smotri iz točke 14.1. ovih Uputa i njihovo financiranje određuju nadležne strukovne organizacije koje su u cjelosti odgovorne za organizaciju i provedbu navedenih natjecanja i smotri.

14.3. Agencija za odgoj i obrazovanje kao pokrovitelj natjecanja i smotri iz točke 14.1. ovih Uputa supotpisuje pohvalnice, zahvalnice i priznanja za sudionike natjecanja i smotri te ne preuzima nikakve druge obveze u vezi s njihovom organizacijom i provedbom.

14.4. Natjecanja i smotre iz točke 14.1. ovih Uputa, koje se održavaju pod pokroviteljstvom Agencije za odgoj i obrazovanje u 2016. godini su:

***Natjecanje i smotra učeničkih domova – Domijada*** u organizaciji Udruge učeničkih domova Republike Hrvatske

***Natjecanje Ponos Domovine***u organizacijiUdruge Ponos Domovine.

**15. ZAVRŠNE ODREDBE**

15.1. Agencija za odgoj i obrazovanje ustrojava, prikuplja podatke i vodi bazu podataka za natjecanja i smotre učenika/ca osnovnih i srednjih škola Republike Hrvatske koja provodi. Iznimno, bazu podataka za sustav sportskih natjecanja školskih sportskih klubova odnosno društava vodi Hrvatski školski sportski savez, za sustav natjecanja i smotri učeničkih domova vodi Udruga učeničkih domova Republike Hrvatske, a za sustav natjecanja Ponos Domovine vodi Udruga Ponos Domovine.

15.2. Agencija za odgoj i obrazovanje dužna je dostaviti Ministarstvu znanosti, obrazovanja i sporta Izvješće o provedbi natjecanja i smotri učenika/ca osnovnih i srednjih škola Republike Hrvatske u 2016. godini najkasnije do 31. prosinca 2016. godine.